Эһэлээх арыылар

Эһэлээх арыылар диэн Халыма өрүс төрдүттэн чугас Илин Сибиирдээҕи байҕалга сытар алта арыы: Крестовскай (саамай улаханнара), Леонтьев, Четырёхстолбовой, Пушкарёв, Лысов уонна Андреев. Крестовскай арыыга икки хайа баар. Хотугу уонна илиҥҥи кытыллара очуостаахтар, арҕааҥҥы кытыла намыһах, таастаах. Арыы соҕурууҥҥу өртүгэр соҕотох үрүйэ баар. Арыыга намыһах от уонна лабыкта үүнэр. Хотугу арҕаа кытылыгар даркы баар (ууннан устан кэлбит мас). Кыыллартан табалар уонна кутуйах баар; материктан эһэлэр, бөрөлөр уонна саһыл киирэллэр. Остуоруйаттан 1710 сыллаахха Эһэлээх арыыларга казак Яков Пермяков Өлүөнэттэн Халымаҕа устан иһэн сылдьыбыт. 1740 сыллаахха Крестовскай арыыга Миитэрэй Лаптев Индигиртэн Халымалаан иһэн сылдьыбыт. Кини арыыны сибэтиэй Антоний аатынан ааттаабыта. Ылыллыбыт сирэ Якутская АССР, словарь - справочник, Якутск, 1980 г.